**Dóbus Emőke** igazi pedagógus-egyéniség, aki szaktanárként és osztályfőnökként a gimnázium küldetésnyilatkozatát szem előtt tartva végzi nevelő-oktató munkáját, immár két és fél évtizede. Tevékenységében az egyéni törődés, a személyre szabott fejlesztés, mint intézményi sajátosság, mérhető eredmények formájában realizálódik: versenyeredmények (Bolyai Anyanyelvi Csapatverseny országos 6.hely, minden tanévben nemzetközi szavalóversenyeken díjak, különdíjak), javuló tanulmányi eredmények, a kompetenciamérés hozzáadott pedagógiai értéke, a tanulói lemorzsolódás csökkentése, a szociális hátránykompenzáció. Az Arany János Kollégiumi Programban tanuló diákjai a bemeneti eredményekhez képest, tizedeket javítottak tanulmányi eredményükön. Az országos átlaghoz viszonyítva, zömében jobb eredményt értek el a kompetenciaméréseken, sikerrel szerepeltek az iskolai és városi rendezvényeken, nemzetközi szavalóversenyen különdíjat vehettek át. Az Október 23. tiszteletére adott városi műsorban való szereplésük előmozdította a tanulói képességek teljes körű kibontakoztatását, további impulzusokat jelentett a közös munkában. Diákjaival egy tudatosan felépített pedagógiai folyamat egyenrangú résztvevőiként találják meg a megfelelő arányt a képességfejlesztés és az ismeretszerzés között, amelyben központi szerep jut a kooperativitásnak. Munkájának legfőbb erényei: a szeretetteljes, motiváló tanulási környezet, a pozitív megerősítés, a sikerélmény biztosítása. Diákjaival, így jelenlegi osztálya tanulóival igyekszik megértetni a saját maguk és társaik iránti felelősségvállalás fontosságát. A diákok optimális fejlesztésének színterei a tanítási órákon kívüli tevékenységek: a felzárkóztatás, a versenyfelkészítés, az iskolai és városi rendezvények szervezése, a diákok segítése az „Útravaló Ösztöndíjprogram” által. Hatékony módszerekkel, hamar felismeri a tanulók adottságait. A tanulási zavarokat, az alulteljesítés okait már a tanulási folyamat kezdetén azonosítja, csakúgy, mint a tehetséges tanulókat, akik számára a szociokulturális hátrányok kompenzálása érdekében, kollégáival együttműködve tesz erőfeszítéseket. Inspiráló személyisége, pozitív emberi jellemvonásai ösztönző, megerősítő jelenlétet közvetítenek mindenkori tanítványai számára.